FI Euroopan unionin virallinen lehti CE 88/468

(2004/C 88 E/0482)

KIRJALLINEN KYSYMYS E-3560/03

esittäjä(t): José Ribeiro e Castro (UEN) komissiolle

(1. joulukuuta 2003)

Aihe: Al-Qaeda — kansainväliset rahoitusverkot

Brittiläisen Financial Times -lehden 11. marraskuuta 2003 julkaiseman uutisen mukaan eräässä YK:n selonteossa kerrotaan, että terrorismin torjunnassa saavutetuista merkittävistä edistysaskelista huolimatta Al-Qaeda ja sen rahoittajat jatkavat toimintaansa maailman rahoitusmarkkinoilla.

Al-Qaedalle suuntautuvien rahavirtojen tyrehdyttämiseksi luotu kansainvälinen järjestelmä on kyseenalaistettu vaarallisella tavalla useiden valtioiden riittämättömän yhteistyön, lainsäädännön aukkojen ja tämän vakavan ongelman ratkaisemista koskevan poliittisen päättämättömyyden vuoksi.

Kyseisessä selonteossa viitataan erityisesti al-Taqwa-rahoitusyhtiön hallinnoijiin Youssef Nadaan ja Ahmed Idris Nasreddiniin. Yhdysvallat pitää kyseistä yhtiötä Al-Qaedan tärkeimpänä varainhankkijana. Eurooppalaiset ja pohjoisamerikkalaiset tutkijat pitävät sitä monien terroritoimia rahoittavien verkostojen keskuksena, jonka kanssa useat islamilaiset rahoitusalan organisaatiot ja jopa hyväntekeväisyysjärjestöt tekevät yhteistyötä.

Edellä mainituilla kahdella miehellä väitetään olevan edelleen taloudellisia etuja ja omaisuutta Sveitsissä ja Italiassa, vaikka heidät on luokiteltu terroristien rahoittajiksi ja heidän pankkitilinsä on jäädytetty.

Off-shore-pankkien ja sijoitusrahastojen käyttö näyttää olevan tavallisin tapa häivyttää tiedot näiden rahoituslähteiden omistajista ja alkuperästä.

Youssef Nada on käynyt oletettavasti tammikuussa Liechtensteinissa muuttamassa kahden al-Taqwa-ryhmään kuuluvan yhtiön rekisteritietoja Yhdistyneiden Kansakuntien määräämän kiellon vastaisesti.

Selonteon mukaan al-Qaeda, talebanit sekä niiden liittolaiset ja muut yhteistyötahot kykenevät vielä hankkimaan, tilaamaan, vastaanottamaan, siirtämään ja välittämään huomattavia rahasummia.

— Mitä tietoja komissiolla on edellä mainituista seikoista?

— Tietääkö komissio, harjoitetaanko EU:ssa terrorismiin liittyviä liiketoimia?

— Mitä tietoja komissiolla on al-Taqwa-ryhmän toiminnasta yhteisön alueella tai maissa, joihin EU:lla on erityissuhteet, kuten Euroopan talousalueeseen kuuluvissa maissa?

— Mihin toimiin komissio on ryhtynyt tai aikoo ryhtyä, jotta YK:n päätöslauselmat otetaan paremmin huomioon ja terroristijärjestöille tarkoitetut pääomavirrat tyrehdytetään? Mitä asiaa koskevia uudistuksia ja parannuksia komissio ehdottaa? Aikooko komissio panna nämä uudistukset heti täytäntöön EU:n alueella?

Christopher Pattenin komission puolesta antama vastaus

(12. tammikuuta 2004)

Komissio on ottanut huomioon Michael Chandlerin johtaman Yhdistyneiden Kansakuntien (YK) valvontaryhmän YK:n turvallisuusneuvoston al-Qaida- ja Taleban-pakotekomitealle (jäljempänä YK-komitea) laatiman toisen selonteon. Selonteko, joka toimitettiin komitealle 1. joulukuuta 2003 ja jonka Financial Times -lehden toimittajat ilmeisesti saivat nähtäväksi etukäteen, käsittelee Osama bin Ladeniin ja al-Qaida-verkostoon kohdistuvien rajoittavien toimenpiteiden täytäntöönpanoa. YK:n turvallisuuneuvosto on määrännyt rajoittavia toimenpiteitä useissa YK:n peruskirjan VII lukuun perustuvissa päätöslauselmissaan.

Komission mielestä on ensisijaisesti YK-komitean ja etenkin YK:n turvallisuusneuvoston tehtävä arvioida, oikeuttavatko valvontaryhmän selonteon sisältämät tiedot lisätoimenpiteiden toteuttamiseen tai nykyisten toimenpiteiden muuttamiseen. Turvallisuusneuvosto käsittelee asiaa koskevia päätöslauselmia tammikuussa 2004.

Nykyisten toimien kohdalla on huomattava, että neuvoston asetuksessa (EY) N:o 881/2002 (1) vaaditaan jäädyttämään varat ja taloudelliset resurssit sellaisilta henkilöiltä, ryhmiltä tai yhteisöiltä, joiden YK-komitea on katsonut täyttävän päätöslauselmissa 1267 (1999) ja 1390 (2002) asetetut ehdot. Asetuksessa kielletään myös varojen tai taloudellisten resurssien käyttöön antaminen näille henkilöille, ryhmille ja yhteisöille.

Asetuksessa (EY) N:o 881/2002 rajoitetaan kyseisten henkilöiden, ryhmien ja yhteisöjen varojen ja taloudellisten resurssien käyttöä. On huomattava, että toimenpiteisiin ei kuitenkaan kuulu takavarikointi, joten näillä henkilöillä, ryhmillä ja yhteisöillä on edelleen taloudellisia intressejä ja omaisuutta, kunnes toimivaltainen viranomainen päättää toimista jäsenvaltioiden voimassaolevien (rikosoikeuden tai muiden) menettelytapojen mukaisesti.

Valvontaryhmän toisessa selonteossa kuvaillaan Youssef Nadan ja Ahmed Idris Nasreddinin tiettyjä toimia esimerkkinä YK-komitean luetteloimien henkilöiden, ryhmien ja yhteisöjen jatkuvasta peiteyhtiöiden ja off-shore-rahastojen käytöstä. Ei ole täysin selvää, miksi valvontaryhmä valitsi juuri nämä henkilöt raportin 70 kohdassa mainitun ”perinpohjaisen tutkimuksen” kohteeksi. Esimerkki osoittaa kuitenkin, että terrorismin rahoituksen tehokas estäminen edellyttää oikeushenkilöiden ja yhteisöjen riittäviä rekisteröintivaatimuksia. Vain siten viranomaiset voivat tunnistaa oikeushenkilöiden tai yhteisöjen edunsaajat.

Unionin ulkopuoliset maat, kuten Sveitsi ja Liechtenstein, eivät ole toimittaneet komissiolle tietoja Youssef Nadan ja al-Taqwa-yhtiön mahdollisista toimista Euroopan talousalueella. On jäsenvaltioiden vastuulla tutkia, onko asetuksen (EY) N:o 881/2002 säännöksiä rikottu ja onko oikeushenkilöillä tai yhteisöillä yhteyksiä henkilöihin, ryhmiin tai yhteisöihin, jotka YK-komitea on havainnut täyttävän päätöslauselmassa 1267 (1999) tai päätöslauselmassa 1390 (2002) asetetut ehdot. Tarpeen vaatiessa jäsenvaltioiden tulisi ehdottaa YK-komitealle, että se tekee samanlaisen päätelmän tutkinnan alaisesta oikeushenkilöstä tai yhteisöstä.

(1) Neuvoston asetus (EY) N:o 881/2002, annettu 27 päivänä toukokuuta 2002, tiettyihin Osama bin Ladenia, al-Qaida-verkostoa ja Talebania lähellä oleviin henkilöihin ja yhteisöihin kohdistuvista erityisistä rajoittavista toimenpiteistä sekä Afganistaniin suuntautuvan tiettyjen tavaroiden ja palvelujen viennin kieltämisestä, Afganistanin Talebania koskevien lentokiellon ja varojen sekä muiden taloudellisten resurssien jäädyttämisen laajentamisesta annetun neuvoston asetuksen (EY) N:o 467/2001 kumoamisesta, EYVL L 139, 29.5.2002.